钦定古今图书集成/明伦汇编/官常典/第679卷 > 柳伉
## 钦定古今图书集成/明伦汇编/官常典/第679卷 > 柳伉

按《唐书程元振传》：“裴冕与元振忤，乃掎韩颖等罪，贬
施州。来瑱守襄、汉有功，元振尝诿属不应，因王仲昇
共诬杀瑱。同华节度使李怀让被构，忧甚，自杀。素恶
李光弼，数媒蝎以疑之。瑱等上将，冕、光弼元勋，既诛斥，或不自省，方帅由是携解。广德初，吐蕃、党项内侵，
诏集天下兵，无一士奔命者。寇扣便桥，帝仓黄出居”
陕。京师陷，贼剽府库，焚闾衖，萧然为空。于是太常博
士、翰林待诏柳伉上疏曰：“吐蕃以数万众犯关度陇，
历秦、渭，掠邠、泾，不血刃而入京师。谋臣不奋一言，武
士不力一战，提卒叫呼，劫宫闱，焚陵寝，此将帅叛陛
下也。自朝义之灭，陛下以为智力所能，故疏元功，委
近习，日引月长，以成大祸。群臣在廷，无一犯颜回虑
者，此公卿叛陛下也；陛下始出都，百姓填然，夺府库，
相杀戮，此三辅叛陛下也。自十月朔召诸道兵，尽四
十日，无只轮入关者，此四方叛陛下也。内外离叛，虽
一鱼朝恩以陕郡戮力，陛下独能以此守社稷乎？陛
下以今日势为安邪？危邪？若以为危，岂得高枕不为
天下计？”臣闻良医疗疾，当病饮药，药不当疾，犹无益
也。陛下视今日病何由至此乎？天下之心，乃恨陛下
远贤良，任宦竖，离间将相而几于亡，必欲存宗庙社
稷，独斩元振首，驰告天下，悉出内使隶诸州，独留朝
恩备左右。陛下持神策兵付大臣，然后削尊号，下诏
引咎，率德励行，屏嫔妃，任将相。若曰：“天下其许朕自
新改过乎？宜即募士西与朝廷会。若以朕恶未悛邪，
则帝王大器，敢妨圣贤！其听天下所往如此，而兵不
至，人不感，天下不服，请赤臣族以谢。”疏闻，帝顾公议
不与，乃下诏尽削元振官爵，放归田里。